**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 18.05.2018, ora 08.00 – 19.05.2018, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 19.05.2018, ora 07.00**

**RÂURI**

**Debitele au fost în creştere** ca urmare a precipitaţiilor căzute în interval şi propagării pe râurile din bazinele hidrografice: Vișeu, Iza, Tur, Lăpuș, Someșul Mare, Crasna, Barcău, bazinul superior și mijlociu al Someșului, bazinele superioare ale Crișului Repede, Someșului Mic, Mureșului și numai prin propagare pe cursurile superioare ale Siretului, Prutului și cursul inferior al Mureșului, relativ staționare pe râurile din bazinul hidrografic Bârlad, cele din Dobrogea, afluenții Prutului, bazinele superioare ale Crișului Negru, Crișului Alb și în scădere pe celelalte râuri.

 Scurgeri importante pe versanţi, torenţi, pâraie, viituri rapide pe râurile mici cu posibile efecte de inundaţii locale şi creşteri rapide de debite şi niveluri s-au înregistrat pe unele râurile mici din bazinele hidrografice Tur, Lăpuș, Someșul Mare, Crișul Repede și Crișul Negru.

Se situează peste **COTA DE ATENŢIE,** în scădere, râul Moraviţa la staţia hidrometrică Moraviţa (250+7)-jud.TM.

 În interval s-a situat la **COTA DE ATENȚIE** râul Valea Rea la stația hidrometrică Huța Certeze (170)-jud.SM.

 Debitele se situează, în general, la valori cuprinse între 30-70% din mediile multianuale lunare, mai mari (în jurul și peste normalele lunare) pe râurile din bazinele: Bega Veche, Bega, bazinele superioare ale Crişului Alb, Arieşului, Jiului, cursurile inferioare ale Timişului, Bârzavei, Moraviței şi pe râurile din Dobrogea și mai mici (sub 30% din normalele lunare) pe râurile din bazinele hidrografice: Iara, Putna, Rm. Sărat, Bârlad şi pe afluenții Buzăului, Trotuşului şi Prutului.

 În interval a fost emisă o **ATENȚIONARE HIDROLOGICĂ** pentru fenomene imediate.

**Debitele vor fi relativ staționare,** exceptând râurile din bazinele superioare ale Someșului, Mureșului, Argeșului, Ialomiței, afluenților de dreapta ai Siretului, bazinul superior și mijlociu al Oltului, unde vor fi în creștere datorită precipitațiilor prevăzute și propagării și numai prin propagare pe cursurile inferioare ale râurilor: Vișeu, Iza, Tur, Crasna, Barcău, Crișul Repede și cursul superior al Siretului și Prutului. Pe râurile din bazinele mijlocii și inferioare ale Ialomiței, afluenților de dreapta ai Siretului, cursurile inferioare ale Begăi, Timișului, Bârzavei, Moraviței și cursul mijlociu și inferior al Prutului debitele vor fi în scădere.

Sunt posibile scurgeri importante pe versanţi, torenţi, pâraie, viituri rapide pe râurile mici cu posibile efecte de inundaţii locale şi creşteri rapide de debite şi niveluri pe râurile mici din centrul, estul, sud-estul țării, zonele de deal și munte datorită precipitaţiilor sub formă de aversă prevăzute, izolat mai însemnate cantitativ.

**DUNĂRE**

Debitul la intrarea în ţară (secţiunea Baziaş) în intervalul 18.05 – 19.05.2018 a fost în scădere, având valoarea de 5.200 m3/s, sub media multianuală a lunii mai (7250 m3/s).

În aval de Porţile de Fier debitele au fost în scădere la Gruia și pe sectorul Bechet – Tulcea și în creștere la Calafat.

**Debitul la intrarea în ţară (secţiunea Baziaş) va fi staţionar (5.200 m3/s).**

În aval de Porţile de Fier debitele vor fi în scădere.

 **2.** **Situaţia meteorologică în intervalul 18.05.2018, ora 09.00 – 19.05.2018, ora 06.00**

**ÎN ŢARĂ**

**Vremea a fost, în general, instabilă** în regiunile nord-vestice și nordice, precum și în zona de munte aferentă, unde înnorările au fost temporar accentuate, în timp ce în restul teritoriului a predominat vremea frumoasă. S-au semnalat averse și descărcări electrice, în cursul zilei și la începutul nopții în Maramureș, jumătatea nordică a Transilvaniei, nordul Moldovei, cea mai mare parte a Crișanei, izolat în Banat și în Carpații Meridionali iar noaptea, pe arii restrânse în extremitatea sudică a țării. Ploile au avut și caracter torențial, iar punctiform cantitătile de apă au depășit 25 l/mp in nord-vestul țării, până la 46.6 l/mp la Huta-Certeze (județul Satu Mare). Pe raza județului Bihor au fost consemnate căderi de grindină. Vântul a suflat slab și moderat, cu unele intensificări asociate, în special, averselor. Temperaturile maxime, în general apropiate de cele normale pentru această dată, s-au încadrat între 16 grade la Toplița și 29 de grade la Focșani, iar la ora 06.00 se înregistrau valori termice cuprinse între 5 grade la Joseni și 18 grade la București-Filaret, Sulina, Sfântu-Gheorghe (Delta Dunării), Gura Portiței și Mahmudia.

***Observație:*** *începând de ieri de la ora 06.00, au fost în vigoare 13 atenționări cod galben privind fenomene meteo periculoase imediate, după cum urmează: 7 emise de SRPV Timisoara, 5 de SRPV Cluj Napoca și 1 de SRPV Sibiu.*

**LA BUCUREŞTI**

**Vremea a fost caldă** și predominant frumoasă. Cerul a fost variabil, cu unele înnorări în a doua parte a nopții, iar vântul a suflat slab și moderat. Temperatura maximă a fost de 27 de grade la toate stațiile meteorologice, iar la ora 06.00 se înregistrau 16 grade în Băneasa, 17 grade la Afumați și 18 grade la Filaret.

**3. Prognoza meteorologică în intervalul 19.05.2018, ora 09.00 – 20.05.2018, ora 09.00**

**ÎN ŢARĂ**

Vremea va fi în general instabilă. Vor fi înnorări temporar accentuate și se vor semnala averse, descărcări electrice și intensificări de scurtă durată ale vântului, ziua în cea mai mare parte a țării, iar seara și noaptea, local, în centru, est și sud-est. Ploile vor avea și caracter torențial și în intervale scurte de timp sau prin cumulare se vor înregistra local cantități de apă de 15...20 l/mp, iar punctiform peste 25 l/mp. Vor fi condiții de grindină. Temperaturile maxime se vor încadra între 17 și 26 de grade, iar cele minime între 8 și 17 grade.

**LA BUCUREŞTI**

**Cerul va prezenta înnorări** temporar accentuate și începând cu orele amiezii va crește probabilitatea pentru averse și descărcări electrice. Vântul va sufla slab și moderat. Temperatura maximă se va situa în jurul valorii de 23 de grade, iar cea minimă va fi de 13...14 grade.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate la data de 18.05.2018, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

**GNM CJ Constanţa** informează despre **producerea unui incendiu de vegetaţie la data de 18.05.18, orele 15:00, între localităţile Murfatlar şi satul Straja-comuna Cumpăna, în dreptul statuii –Tineretului, pe malul Canalului Dunăre - Marea Neagră, jud Constanţa. Au ars fâşii de vegetaţie spontană uscată pe o suprafaţă de cca 200mp**. Detaşamentul de pompieri al ISU Dobrogea a intervenit cu mijloace specifice pentru stingerea incendiului. La ora 15.30 nu a fost stabilită cauza producerii incendiului. Incendiul a fost lichidat în jurul orelor 15.45.

**GNM CJ Constanţa** informează că **la data de 18.05.2018, orele 11:15, a izbucnit un incendiu de deşeuri - gunoi de grajd, în localitatea Lumina, jud. Constanţa**.

Incendiul s-a produs la marginea localităţii Lumina, pe un teren viran, teren pe care sunt depozitate preponderent, deşeuri vegetale uscate, gunoi de grajd, pe alocuri fiind abandonate şi deşeuri menajere. **Incendiul s-a manifestat pe o suprafașă de cca 200- 300 mp, cu două focare. S-a intervenit cu mijloace specifice prin detaşamentul de pompieri al ISU Dobrogea pentru stingerea incendiului care a fost lichidat la ora 12.30.** Nu se cunoaşte cauza producerii incendiului.

**GNM CJ Harghita** revine cu informaţii referitoare la incendiul produs din cauza defecţiunii la centrala termică, la data de 14.05.2018, ora 12.00, la un depozit-hală de producţie a unei fabrici de antigel şi lichid de spălat parbriz, din Miercurea Ciuc, jud. Harghita, având suprafaţa afectată de cca. 350 mp, la SC Mascus Invest SRL. La data controlului s-a constatat că incendiul s-a produs în urma unui scurt circuit electric. Ca urmare a incendiului, atât hala cât şi utilajele au fost distruse complet. Deşeurile rezultate ca urmare a incendiului, fier vechi, cartoane şi bidoane, vor fi predate societăţilor autorizate în acest sens. Dosarul de obiectiv pe linie de protecţia mediului precum şi registrul unic de control au fost distruse de incendiu. Ca urmare a incendiului, zona adiacentă depozitului hală nu a fost afectată de scurgeri de substanţe periculoase utilizate în procesul de producţie, la data de 14.05.2018 nefiind substanţe periculoase în hală, producându-se lichid de parbriz de vară.

**G.N.M.-C.J. Suceava** revine cu informaţii despre explozia produsă la data de 15.05.2018, ora 08.00, pe traseul gazelor arse provenite de la linia de incinerare 1 de pe amplasamentul S.C. Mondeco S.R.L. situat pe strada Energeticianului, nr. 5, din municipiul Suceava, jud. Suceava.

Avaria s-a produs prin suprapresiunea gazelor în interiorul schimbătorului de căldură, din cauze încă neindentificate şi a constat în aruncarea capacului unei guri de vizitare situate pe traseul de gaze arse de la linia 1 de incinerare, situată la ieşirea dintr-o cameră de liniştire, după post arderea la 1100 grade C a gazelor, înainte de intrarea gazelor în schimbătorul de căldură. În urma controlului s-a identificat faptul că aruncarea capacului gurii de vizitare a dus la distrugerea conductelor ce asigurau transportul gazelor până la schimbătorul de căldură, a conductelor metalice ale sistemului de exhaustare şi la afectarea a cca 12 mp din plafonul halei de incinerare, prin care au fost eliminate în atmosferă gaze arse netratate de la linia de incinerare 1. De asemenea, în urma afectării schimbătorului de căldură a fost evacuat sub formă de şlam negru un amestec de antigel, apă şi material adsorbant epuizat pe pardoseala halei. A fost afectat şi betonul refractar existent pe traseul gazelor arse neepurate, în zona unde a avut loc aruncarea capacului. Celelalte 2 linii de ardere erau funcţionale nefiind afectate de incendiu.

GNM CJ Suceava a încheiat o notă de constatare pentru luarea următoarelor măsuri: se vor executa lucrări de reparaţii la linia 1 de incinerare, la echipamentele de transport, reţinere şi evacuare şi dispersie a poluanţilor, în vederea funcţionării acestora în stare optimă, în vederea prevenirii unor emisii necontrolate în aerul înconjurător, termen 29.06.2018. La finalizarea lucrărilor de reparaţii întreţinere pe linia 1 de incinerare, SC Mondeco SRL Suceava va notifica APM Suceava, în vederea restabilirii neconformităţii liniei de incinerare 1 cu condiţiile prevăzute în autorizaţia integrată de mediu cu termen 02.07.2018.

1. **În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 17.05.2018 - 18.05.2018 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE ȘI RESURSE UMANE**